《爱山堂》
宋代·曾丰

芙蓉居右，华盖居后。象居其间，不几培塿。爰架余宫，爰栖余踪。

不而睨之，主卑客崇。卑者当足，崇者当目。崇卑不同，余却得象之精，忘象之形。

筑堂对象，拔翠横青。有粲兮色，有涵兮德。柳下之介，伯夷之特。

颜之不忘，孔之屏息。彼混莫伦，余配以仁。彼矫莫亲，余交以神。

无彼无此，孰主孰宾。余爱之溺，孰不云癖。象山难忘，道山可易。

于彼游心，于此扫迹。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。